સીબીઆઈના ટોચના બે અધિકારીઓ વચ્ચેના આંતરિક ધમાસાણમાં ‘બંગાળ કનેકશન’નો પર્દાફાશ થયો છે. પશ્ર્ચિમ બંગાળના 25000 કરોડના ચીટફંડ કેસની તપાસમાં રાકેશ અસ્થાનાએ કોલકતાના પોલીસ કમિશ્ર્નરને ભીંસમાં લેતા આલોક વર્માએ ડખલગીરી કરી હતી. 25000 કરોડના ચીટફંડ કેસની તપાસનો હવાલો રાકેશ અસ્થાના પાસે હતી. તેઓએ કોલકતા પોલીસ કમિશ્ર્નરને પુછપરછ માટે તેડાવવા ત્રણ વખત સમન્સ પાઠવ્યા હતા. સીબીઆઈ રાજકીય હેતુઓ સાથે તપાસ કરતી હોવાનો આક્ષેપ થયો હતો. આ કેસમાં તૃણમુલ કોંગ્રેસ જેવા રાજકીય પક્ષના સીનીયર નેતાઓ સામે આંગળી ચિંધાતી હતી અને સીબીઆઈ વધુ કડી ખોલવા પ્રયત્નશીલ હતી. સીબીઆઈએ પ્રથમ સમન્સ ગત ઓકટોબરમાં મોકલ્યું હતું. પ્રશ્ર્નાવલીના જવાબ આપવા અથવા આ બારામાં મીટીંગમાં હાજર રહેવા જવાબ આપ્યો હતો. પરંતુ સીબીઆઈએ રૂબરૂ પેશ થવા કહ્યું હતું.